ΓΡΑΠΤΗ ΕΡΩΤΗΣΗ P-3146/97 υποβολή: Joan Colom i Naval (PSE) προς την Επιτροπή (30 Σεπτεμβρίου 1997)

Θέμα: Συνθετικά δενδρύλλια και κλήματα

Στις αρχές της δεκαετίας του '80 μια από τις πιο πρωτοφανείς περιπτώσεις απάτης εις βάρος του κοινοτικού προϋπολογισμού ήταν η χρησιμοποίηση πλαστικών δενδρυλλίων οπωροφόρων, με σκοπό την είσπραξη ορισμένων πριμοδοτήσεων και επιδοτήσεων στο πλαίσιο της Κοινής Γεωργικής Πολιτικής.

Επ' ευκαιρία των προσφάτων μεταρρυθμίσεων ή προτάσεων μεταρρύθμισης ορισμένων ΚΟΑ υπήρξαν πληροφορίες ότι κάποιες επιχειρήσεις διοχετεύουν εκ νέου στην κοινοτική αγορά δενδρύλλια οπωροφόρων και ελιάς καθώς και κλήματα από συνθετικές ύλες των οποίων είναι αδύνατη η επισήμανση.

Έχει υπόψη της η Επιτροπή τις έντονες αυτές φήμες; Εάν ναι, ποιά μέτρα έχει λάβει; Μπορεί, επίσης, να διασφαλίσει ότι οι μέθοδοι ελέγχου που χρησιμοποιεί θα είναι σε θέση να εντοπίζουν τις νέες αυτές ύλες;

Συμπληρωματική απάντηση του κ. Fischler εξ ονόματος της Επιτροπής (10 Δεκεμβρίου 1997)

Η Επιτροπή γνωρίζει τις φήμες για τη χρήση δέντρων και συνθετικών υλικών που είναι υποψήφια για τις κοινοτικές ενισχύσεις, αλλά δεν έλαβε γνώση των συγκεκριμένων περιπτώσεων απάτης εις βάρος του κοινοτικού προϋπολογισμού με τη χρήση οπωροφόρων δέντρων, ελαιόδεντρων και αμπέλων με συνθετικές ύλες. Τα κράτη μέλη που έχουν την υποχρέωση να ανακοινώνουν στην Επιτροπή τις περιπτώσεις απάτης και παρατυπίας στον τομέα της κοινής γεωργικής πολιτικής που αναφέρονται στον κανονισμό (ΕΟΚ) αριθ. 595/91 του Συμβουλίου, της 4ης Μαρτίου 1991, όσον αφορά τις ανωμαλίες και την ανάκτηση των αχρεωστήτως καταβληθέντων ποσών στα πλαίσια της χρηματοδοτήσεως της κοινής γεωργικής πολιτικής καθώς και της οργανώσεως ενός συστήματος πληροφορήσεως στον τομέα αυτό και της καταργήσεως του κανονισμού (ΕΟΚ) αριθ. 283/72 ((ΕΕ L 67 της 14.3.1991. )), δεν ανέφεραν ότι αντιμετώπισαν αυτή τη μέθοδο (η ανάλυση της στήλης που αφορά τον μηχανισμό απάτης δεν είναι ωστόσο πάντοτε δυνατή). Η Επιτροπή εκτιμά ότι οι τεχνικές μέθοδοι ελέγχου που ισχύουν προσφέρουν όλες τις εγγυήσεις ανίχνευσης τέτοιου είδους παρατυπιών.

Η τηλεανίχνευση η οποία χρησιμοποιεί δορυφορικές εικόνες επιτρέπει να αναγνωρίζεται το πλαστικό με την πρώτη ματιά όταν εξετάζονται ολόκληρα αγροτεμάχια, γιατί η ραδιομετρική ανταπόκριση της βλάστησης είναι εντελώς διαφορετική.

Τα αμπελουργικά και ελαιουργικά μητρώα καταρτίζονται κατά ένα μέρος από εναέριες φωτογραφίες αλλά επικυρώνονται με την επιτόπου εργασία που είναι πολύ σημαντική. Πλαστικά φυτά αναγνωρίζονται αμέσως. Επίσης είναι σίγουρα πολύ δύσκολο να αντικατασταθούν με πλαστικό τα μεγάλα δέντρα. Επειδή και τα νέα φυτά φαίνονται δύσκολα στις εικόνες και στις φωτογραφίες, οι νέες φυτείες πρέπει, σε κάθε περίπτωση, να επιθεωρούνται επιτόπου. Όσον αφορά τους ελαιώνες, χορηγούνται ενισχύσεις στην πραγματική παραγωγή, για το 80% της κοινοτικής παραγωγής και μόνον 20% καταβάλλεται με βάση τον αριθμό δέντρων και τη μέση απόδοση, με την υποχρέωση να υποβάλλεται πιστοποιητικό τριβής σε ένα ελαιοτριβείο.

Στον τομέα των οπωροκηπευτικών, ο μόνος τομέας όπου χορηγούνται οι κοινοτικές ενισχύσεις ανά εκτάριο είναι το πρόγραμμα εκρίζωσης των μηλεών και των ροδακινιών (που είναι δέντρα με γηρασμένα φύλλα). Οι έλεγχοι που προβλέπονται από την κοινοτική νομοθεσία γίνονται επιτόπου, με επαλήθευση της πυκνότητας των αγροτεμαχίων και της ηλικίας των δένδρων. Υπό τους όρους αυτούς, τα πλαστικά δέντρα θα αναγνωρίζονταν αμέσως.

Το ίδιο ισχύει και για την εκρίζωση των αμπέλων.